Smernica č. 29/2013,
 ktorou sa určuje postup pri poskytovaní finančných prostriedkov zriaďovateľom škôl na riešenie havarijných situácií

Gestorský útvar: sekcia financovania a rozpočtu, tel.: 02/59374471 	ev. č.: 2013-5287/13330-1:05

Ministerstvo školstva, vedy, výskumu a športu  Slovenskej republiky (ďalej len „ministerstvo“) vydáva podľa § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov v spojení s § 4c zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov na úpravu postupu pri poskytovaní finančných prostriedkov zriaďovateľom škôl na riešenie havarijných situácií túto smernicu:
Čl. 1	
Úvodné ustanovenia
(1)	Táto smernica upravuje:
a)	postup zriaďovateľov verejných škôl, súkromných škôl, cirkevných škôl, (ďalej len „zriaďovateľ školy“)) pri podávaní žiadosti o poskytnutie finančných prostriedkov na riešenie havarijných situácií (ďalej len „žiadosť“),
b)	náležitosti žiadosti a postup zriaďovateľov škôl pri predkladaní žiadosti,
c)	postup pri poskytovaní finančných prostriedkov zriaďovateľom škôl na riešenie havarijných situácií.
(2)	Na účel tejto smernice sa za havarijnú situáciu považuje udalosť, ktorou boli vážne ohrozené životy a zdravie osôb alebo udalosť, ktorou bola na majetku školy  spôsobená škoda ohrozujúca jej prevádzku.)
Čl. 2	 
Poskytovanie finančných prostriedkov na riešenie havarijných situácií
(1)	Ministerstvo môže prideliť v priebehu roka z rezervy kapitoly ministerstva a kapitoly ministerstva vnútra na základe skutočnej potreby zriaďovateľovi  školy1), ktorý o to požiada, účelovo finančné prostriedky na bežné výdavky a na kapitálové výdavky na riešenie vzniknutých havarijných situácii. Kapitálové výdavky na riešenie vzniknutých havarijných situácii sa neposkytujú zriaďovateľom súkromných škôl.)

Čl. 3	
Náležitosti žiadosti a postup zriaďovateľov pri predkladaní žiadosti
(1)	Žiadosť obsahuje :
a)	identifikačné údaje zriaďovateľa
1.	názov,
2.	adresa sídla,
3.	kód zriaďovateľa pre financovanie,
4.	právna forma, 
5.	meno, priezvisko a akademický titul štatutárneho orgánu,
b)	identifikačné údaje školy, pre ktorú sa finančné prostriedky žiadajú 
1.	názov, 
2.	adresa sídla,
3.	identifikačné číslo organizácie,
c)	názov havarijnej situácie, podrobný popis vzniknutej havarijnej situácie a príčiny jej vzniku,
d)	stanovisko právnickej osoby alebo fyzickej osoby, ktorá označila udalosť za havarijnú situáciu, s odôvodnením, 
e)	predpokladané nevyhnutné náklady na odstránenie havarijnej situácie; nevyhnutné náklady na odstránenie havarijnej situácie sa preukazujú položkovitým rozpočtom vypracovaným nezávislou odborne spôsobilou osobou, ktorá rozpočet podpíše a opečiatkuje; cena práce, tovarov a služieb je vyjadrená v eurách vrátane dane s pridanou hodnotou,
f)	objem finančných prostriedkov, ktorý zriaďovateľ školy môže poskytnúť z vlastných zdrojov,
g)	doklad, že objekt, v ktorom vznikla havarijná situácia, je majetkom zriaďovateľa a využíva sa na zabezpečenie výchovno-vzdelávacieho procesu,
h)	doklad o spôsobilosti právnickej osoby alebo fyzickej osoby vydať stanovisko s označením udalosti za havarijnú situáciu, 
i)	fotodokumentáciu havarijnej situácie,
j)	skutočnosti, či zriaďovateľ školy požaduje finančné prostriedky na riešenie havarijnej situácie od iného subjektu verejnej správy a v akej výške. 
(2)	Žiadosť spolu s priloženými dokladmi podľa odseku 1 predkladá zriaďovateľ školy ministerstvu prostredníctvom príslušného obvodného úradu v sídle kraja.2)
(3)	Zriaďovateľ školy predkladá žiadosť v priebehu kalendárneho roka.
(4)	Žiadosť predkladá zriaďovateľ školy písomne poštou a v elektronickej podobe. Fotodokumentáciu je potrebné zaslať v elektronickej podobe ako súbory vo formáte  JPG.
(5)	Ministerstvo vyhodnotí len žiadosti predložené prostredníctvom príslušného obvodného úradu v sídle kraja.2)
(6)	O pridelení finančných prostriedkov na riešenie havarijnej situácie na základe predložených podkladov rozhodne minister.
Čl. 4	
Postup pri poskytovaní finančných prostriedkov zriaďovateľom škôl na riešenie havarijných situácií
(1)	Žiadosť predkladá zriaďovateľ prostredníctvom príslušného obvodného úradu v sídle kraja. 
(2)	Pri vyhodnocovaní žiadostí zriaďovateľov škôl sa navrhuje nasledovný postup:  
Obvodný úrad v sídle kraja
a)	po doručení žiadosti preskúma opodstatnenosť žiadosti a skutočnú potrebu  finančných prostriedkov na odstránenie havarijnej situácie,
b)	po posúdení opodstatnenosti jednotlivých žiadostí  uvedie údaje zo žiadosti do internetovej aplikácie na sledovanie požiadaviek na riešenie havarijných situácií (ďalej len „internetová aplikácia“); osobitne sa vedie zoznam havarijných situácií, ktorých riešenie si vyžaduje bežné výdavky a osobitne, ktorých riešenie si vyžaduje kapitálové výdavky, 
c)	dopĺňa zoznamy požiadaviek podľa písmena b) o nové žiadosti zriaďovateľov škôl,
d)	zníži výšku požadovaných finančných prostriedkov na riešenie havarijnej situácie, ak sa výška požadovaných finančných prostriedkov na riešenie havarijnej situácie znížila, na základe oznámenia zriaďovateľa,
e)	ukončí pôvodnú  žiadosť v internetovej aplikácii a uvedie novú  žiadosť, ak zriaďovateľ požiada o navýšenie finančných prostriedkov na riešenie havarijnej situácie; požiada zriaďovateľa  o  predloženie nových dokladov podľa čl. 3 ods.1 až 3,
f)	môže vyzvať zriaďovateľa školy, ktorý podal žiadosť, o doplnenie chýbajúcich dokladov podľa čl. 3 ods. 1 až 3,
g)	písomne oznámi zriaďovateľovi svoje stanovisko k zaslanej žiadosti,
h)	písomne oznámi výšku pridelených finančných prostriedkov na riešenie havarijnej situácie zriaďovateľovi školy do 15 dní od rozhodnutia ministerstva.)
(3)	Zriaďovateľ školy rozpíše finančné prostriedky pridelené na riešenie havarijných situácií do 15 dní od oznámenia obvodného úradu v sídle kraja jednotlivým školám vo svojej zriaďovateľskej pôsobnosti.) 
(4)	Zoznam škôl a ich zriaďovateľov, ktorým boli pridelené finančné prostriedky na riešenie havarijnej situácie, zverejňuje ministerstvo na svojom webovom sídle spolu s výškou pridelených finančných prostriedkov.)
Čl. 5	
Zrušovacie ustanovenie
Zrušuje sa smernica č. 8/2011, ktorou sa určuje postup pri poskytovaní finančných prostriedkov zriaďovateľom škôl na riešenie havarijných situácií.
Čl. 6	
Účinnosť
Táto smernica nadobúda účinnosť 1. mája 2013.

minister

Obsah

Smernica č. 29/2013,  ktorou sa určuje postup pri poskytovaní finančných prostriedkov zriaďovateľom škôl na riešenie havarijných situácií
Čl. 1	Úvodné ustanovenia
Čl. 2	Poskytovanie finančných prostriedkov na riešenie havarijných situácií
Čl. 3	Náležitosti žiadosti a postup zriaďovateľov pri predkladaní žiadosti
Čl. 4	Postup pri poskytovaní finančných prostriedkov zriaďovateľom škôl na riešenie havarijných situácií
Čl. 5	Zrušovacie ustanovenie
Čl. 6	Účinnosť